༡དེ་ཡང་རྫོང་རྒྱབ་ཀླུ་ཁང་ནི་གསང་སྔགས་ཀྱི་གཞུང་ནས་བཤད་པའི་ཀླུའི་དཀྱིལ་འཁོར་གྱི་བཀོད་པ་དང་མཐུན་པར་ཐོག་བརྩེགས་གསུམ་ལྡན་ཞིག་ཡིན་པ་ལ་ཐོག་བརྩེགས་ཁག་སོ་སོའི་ནང་ལྡེབས་བྲིས་ནང་དོན་ཁག་མི་འདྲ་བ་བཀོད་འབྲི་མཛད་ཡོད་པ་མ་ཟད།ལྡེབས་བྲིས་དེ་རྣམས་ཀྱི་རི་མོའི་བྲིས་རྒྱུན་ཁག་ལས་ཚོན་མདངས་བྱེད་སྟངས་དང་།བཅད་རྒྱག་སྟངས།མི་སྣའི་རྣམ་འགྱུར་འབྲི་སྟངས།ད་དུང་ཡུལ་ལྗོངས་ཁག་སོ་སོའི་ནང་གི་རྩི་ཤིང་དང་།མེ་ཏོག་བྲག་རི་སོགས་ཀྱི་འབྲི་རྒྱུན།རི་མོའི་བཀོད་པ་རྒྱག་སྟངས།བཅད་ཀྱི་རྣམ་པའི་པིར་ཁའི་ལྷུག་ལྷོད།བྲག་དང་ལྗོངས་ཤིང་སོགས་ཀྱི་མཐའ་རྩར་གསེར་རིས་ཀྱི་ཁ་བཅད་རྒྱག་སྟངས།ལྷག་པར་དུ་རྒྱན་རིས་ཀྱི་བཀོད་པ་ལས་སྙན་རྒྱན་དང་།མགུལ་རྒྱན།རིན་པོ་ཆེའི་དབུ་རྒྱན་སོགས་ལ་སྐྱོར་འབུར་གྱི་རི་མོ་དམིགས་བསལ་ཅན་ཞིག་བཀོད་ཡོད་པ་མ་ཟད་སྐྱོ་འབུར་རྒྱག་པའི་སྲོལ་འདི་རྣམས་རྫོང་རྒྱབ་ཀླུ་ཁང་གི་ཐོག་བརྩེགས་རིམ་པ་གསུམ་པོའི་ནང་གི་ལྡེབས་བྲིས་ཚང་མའི་ནང་མཇལ་རྒྱུ་ཡོད།གོང་བཤད་སྐྱོ་འབུར་རྒྱག་པའི་ཐབས་ལམ་འདི་རྣམས་ལས་གསལ་བཤད་ཐུབ་པར་རྫོང་རྒྱབ་ཀླུ་ཁང་གི་ལྡེབས་བྲིས་རྣམས་དུས་གཅིག་ཏུ་བྲིས་པ་གསལ་ལ་པིར་མཁན་ཡང་མི་གཅིག་གིས་བྲིས་པར་སེམས།ཡིན་ཡང་རྫོང་རྒྱབ་ཀླུ་ཁང་ནང་གི་ལྡེབས་རིས་རྣམས་པིར་ཐོགས་མཁན་པོ་སུ་ཞིག་གིས་བྲིས་བཞེངས་མཛད་པ་ལོ་རྒྱུས་ཡིག་ཆ་ཁག་དང་།དགོན་པའི་དཀར་ཆག་སོགས་ད་ལྟ་བར་ཐབས་ལམ་གང་ཡོད་ཀྱིས་བཙལ་འཚོལ་བྱས་ཀྱང་ལག་སོན་མ་བྱུང་བས།འདིར་ཁ་ཚོན་གཅོད་པར་དཀའ།སྔོན་གྱི་རྒན་རབས་རྣམས་ཀྱི་ཞལ་རྒྱུན་ལྟར་ན་ལྡེབས་བྲིས་དེ་དག་ནི་སྨིན་གླིང་ལོ་ཆེན་ཆོས་དཔལ་རྒྱ་མཚོའི་ཕྱག་བྲིས་ཡིན་ཟེར་བ་ལས།གོང་བཀོད་ལྟར་ལོ་རྒྱུས་ཡིག་ལམ་དུ་བཀོད་པ་ད་ལྟ་མཐོང་རྒྱུ་མེད།ཡིན་ནའང་མ་མཐོང་ཕྱིར་ན་མེད་པ་མ་ཡིན་པས་ཁོ་བོས་འདིར་སྨིན་གླིང་ལོ་ཆེན་ཆོས་དཔལ་རྒྱ་མཚོའི་མཚན་གཞན་ལ་ལོ་ཆེན་དྷརྨཤྲཱི་ནི་ཡང་ཟེར་ཕྱག་བྲིས་ཡིན་ཟེར་རྒན་པོའི་ངག་རྒྱུན་ཙམ་ལས།རྫོང་རྒྱབ་ཀླུ་ཁང་གི་ལྡེབས་བྲིས་ཁོང་གིས་བཞེངས་གནང་མཛད་པ་ལོ་རྒྱུས་ཁུངས་བཙན་ཞིག་ཡིན་པ་ཤིན་ཏུ་ནས་བརྗོད་དཀའ།སྐབས་འདིར་ཁོ་བོའི་དགེ་བའི་བཤེས་གཉེན་ཆེན་པོ་བསྟན་པ་རབ་བརྟན་ལགས་ནས་དུས་ཡུན་ལོ་དགུ་ཙམ་རིང་དཀའ་སྤྱད་འབད་འཐབ་ཀྱིས་བརྩམས་གནང་བའི་བོད་ཀྱི་སྲོལ་རྒྱུན་མཛེས་རྩལ་ལས་བྲིས་འབུར་གཉིས་ཀྱི་བྱུང་བ་མདོ་ཙམ་བརྗོད་པ་ཞེས་པའི་ནང་ལོ་ཆེན་དྷརྨཤྲཱི་ནིས་བྲིས་བཞེངས་མཛད་པའི་ཁོང་གི་ཕྱག་བྲིས་ཕྱག་བསྟར་མ་ད་ལྟའང་དངོས་སུ་མཇལ་རྒྱུ་ཡོད་པ་ནི་སྨིན་གྲོལ་གླིང་གསང་སྔགས་ཕོ་བྲང་གི་འདུ་ཁང་ཆེན་མོའི་རྒྱང་ཐོང་གཡས་གཡོན་གཉིས་ལ་གཡས་ངོས་སུ་སྟོན་པ་ཤཱཀྱ་ཐུབ་པ་གཙོ་འཁོར་གསུམ་ལ་འཕགས་པའི་གནས་བརྟན་བཅུ་དྲུག་གིས་བསྐོར་བ།གཡོན་ངོས་སུ་སློབ་དཔོན་པདྨ་འབྱུང་གནས་ལ་རིག་འཛིན་ཆེན་པོ་བརྒྱད་དང་གཏེར་བདག་གླིང་པ་སོགས་ཀྱིས་བསྐོར་བ་དེ་བཞིན་སྒོ་འཕྱོར་འོག་ཏུ་གུ་རུ་སྣང་སྲིད་ཟིལ་གནོན་གང་གཟིགས་མ་ལ་སོགས་ངོ་མཚར་དཔལ་གྱིས་ཕྱུག་པའི་ལྡེབས་བྲིས་དེ་དག་ནི་རང་ཅག་ཕྱི་རབས་པ་ཚོའི་མིག་རྒྱན་དུ་གྱུར་ཡོད།ཅེས་པའི་ལོ་རྒྱུས་ཚད་ལྡན་དཔང་ཡིག་ལས།ཁོ་བོར་སྐོམ་པ་ཅུ་འདོད་ལྟར་དང་།ལོང་བར་སླར་འོད་ཟེར་ཐོབ་པའི་དཔེ་ལྟར་བློ་ཁ་གསལ་ནས་ལྡེབས་བྲིས་ཁག་གཉིས་དབར་ཉམས་ཞིབ་དང་དཔྱད་པ་བྱས་པ་ལས།རྫོང་རྒྱབ་ཀླུ་ཁང་གི་ལྡེབས་བྲིས་ནི་ལོ་ཆེན་དྷརྨཤྲཱི་ནིའི་ཕྱག་བྲིས་རྣལ་མ་ཡིན་པ་རེ་ཞིག་དེ་ཙམ་དུ་བཞག་ན་མི་འགྲིག་པ་མེད་པར་སེམས།ཡིན་ཡང་བློ་རྒྱ་ཡངས་པའི་མཁས་དབང་རྣམས་ཀྱིས་མུ་མཐུད་ཡང་དག་པའི་དཔྱད་པ་མཛད་རྒྱུའི་རེ་བ་ཤིན་ཏུ་ཆེ།རི་མོའི་བྲིས་བྱ་དེ་རྣམས་བྲིས་མཁན་གྱི་པིར་མཁན་ནི་སྤྱིར་བཏང་གི་ལྷ་བྲིས་པ་ཞིག་མ་ཡིན་པ་རི་མོའི་ཚད་ཤིན་ཏུ་མཐོ་པོ་ཡོད་པ་བརྩམ་བྱ་དེ་དག་གི་བྲིས་རྩལ་ལས་མཐོང་ཐུབ་པ་ནི་གསུམ་ཐོག་ལྷ་ཁང་ནང་རྫོགས་ཆེན་གྱི་རྩ་རླུང་སྐོར་བཀོད་པའི་ལྡེབས་བྲིས་རི་མོའི་རྩལ་ལམ་རི་མོའི་རྣམ་པའི་ཐོག་ནས་པིར་མཁན་འདི་གཅིག་ནས་རྩ་རླུང་རིག་པའི་ནན་ཏན་གྱི་ཆོ་ག་གཞིར་བཟུང་དབང་དང་ལུང་ཞུས་པའི་མཁས་པ་ཆེན་པོ་ཞིག་ཡིན་པ་ར་སྤྲོད་ཐུབ་ལ།གཉིས་ནས་རི་མོའི་ཉམས་འགྱུར་དང་ཚུགས་དེ་བཞིན་འགྱིངས་དང་རྣམ་འགྱུར་སོགས་འཚོ་བ་དངོས་གསལ་སྟོན་ཐུབ་པས་པིར་མཁན་འདི་ནི་སྲོལ་རྒྱུན་རི་མོའི་གཞུང་ལུགས་དང་ལག་ལེན་ཐད་དམིགས་བསལ་ཅན་གྱི་མཛད་པ་པོ་ཞིག་ཡིན་པ་གསལ་ཤེས་ཐུབ།